Národný konvent o Európskej únii 2006-2008
1. Úvod
Národný konvent o Európskej únii nadväzuje od roku 2004 na činnosť Národného konventu o európskej budúcnosti Slovenska, ktorého ustanovujúce zasadnutie  sa konalo v máji 2001. Vznik Národného konventu o európskej budúcnosti Slovenska iniciovalo Ministerstvo zahraničných vecí SR ako odpoveď na výzvu summitu EÚ v Nice (december 2000), ktorý vyzval kandidátske krajiny, aby sa aktívne zapojili do diskusie o inštitucionálnej reforme a budúcnosti EÚ v kontexte prípravy návrhu ústavnej zmluvy EÚ a začatia práce Konventu o budúcnosti Európy. V rokoch 2001 – 2003 sa uskutočnilo 8 zasadnutí Konventu o budúcnosti EÚ. 
Konvent o budúcnosti EÚ sa stal prvou inštitucionálnou platformou v Slovenskej republike pre celospoločenskú diskusiu o EÚ za účasti predstaviteľov všetkých hlavných segmentov verejného života – politických strán, exekutívy, parlamentu, mimovládnych organizácií, cirkví, záujmových združení, predstaviteľov samospráv, hospodárskeho a kultúrneho života. Národný konvent významne prispel k formovaniu pozícií SR prezentovaných v rámci Konventu o budúcnosti Európy, ktorý pripravil návrh ústavnej zmluvy EÚ pre rokovanie medzivládnej konferencie a ukončil svoju činnosť v júli 2003.  
Slovenská spoločnosť pre zahraničnú politiku (SFPA) v spolupráci s Ministerstvom zahraničných vecí SR a Úradom vlády SR vypracovala návrh novej koncepcie činnosti Národného konventu pod názvom Národný konvent o EÚ (NK), ktorá bola schválená na zasadnutí Národného konventu 27. novembra 2003. Ideovým zámerom novej koncepcie bolo prispôsobiť činnosť NK členstvu SR v EÚ po 1. máji 2004 a predovšetkým udržať jeho základnú pridanú hodnotu ako zatiaľ jedinej inštitucionalizovanej platformy pre ďalší rozvoj celonárodnej diskusie v SR o EÚ i po ukončení činnosti Konventu o budúcnosti Európy. Autori koncepcie vychádzali z presvedčenia, že národná diskusia o EÚ na Slovensku nemôže skončiť prijatím ústavnej zmluvy EÚ. Slovensko ako členská krajina EÚ musí permanentne zaujímať stanoviská v otázkach týkajúcich sa sektorových, spoločných politík EÚ a činnosti jej inštitúcií. Pozície predstaviteľov vlády a parlamentu prezentované v inštitúciách EÚ by sa mali opierať o tematicky a obsahovo štruktúrovanú národnú diskusiu. Zároveň najlepším zdrojom pravidelných a priebežných informácií pre verejnosť o EÚ je zapojenie čo najširšieho okruhu predstaviteľov verejného života do otvorenej, verejnej a permanentnej debaty o konkrétnych otázkach a výzvach, ktoré vyplývajú pre slovenskú spoločnosť v súvislosti s členstvom v Európskej únii.
Nová koncepcia činnosti NK má nasledujúce hlavné ciele:
1.	Inštitucionálne zabezpečenie permanentnej a tematicky štruktúrovanej celonárodnej diskusie o otázkach vyplývajúcich z členstva SR v EÚ so zapojením širokého okruhu predstaviteľov hlavných sfér spoločenského života;
2.	Vytvorenie platformy na báze partnerstva medzi štátnou správou a neštátnou sférou pre vypracovávanie „národných“ stanovísk v konkrétnych otázkach týkajúcich sa politík a inštitúcií EÚ; 
3.	Posilnenie demokratickej legitimity pozícií zástupcov SR v inštitúciách EÚ pri presadzovaní národných záujmov SR a zároveň posilnenie demokratickej legitimity politík SR presadzovaných v EÚ v očiach slovenskej verejnosti;
4.	Poskytovanie pravidelných, aktuálnych a odborne podložených informácií slovenskej verejnosti o inštitúciách, politikách EÚ a otázkach vyplývajúcich z členstva SR v EÚ;
5.	Posilnenie regionálnej dimenzie verejnej debaty o EÚ v SR.
Hlavným prvkom organizačnej štruktúry NK sa stali pracovné skupiny vytvorené podľa sektorových a spoločných politík EÚ, ktoré boli vyhodnotené ako kľúčové z hľadiska presadzovania národných záujmov SR. Pracovné skupiny zasadajú pravidelne, najmenej štyrikrát ročne. Výstupom zo zasadnutí pracovných skupín sú politické odporúčania ku konkrétnym stanoviskám SR týkajúcim sa politík a inštitúcií EÚ. Konvent na svojom zasadnutí 27. novembra 2003 schválil vytvorenie nasledujúcich deviatich pracovných skupín: I. Hospodárska politika a podnikanie, II. Poľnohospodárstvo a rozvoj vidieka, III. Doprava a životné prostredie, IV. Regionálna politika a regionálny rozvoj, V. Spravodlivosť a vnútorné záležitosti, VI. Spoločná zahraničná a bezpečnostná politika, VII. Inštitucionálne otázky, VIII. Veda, vzdelávanie, kultúra a IX. Jazyková politika v EÚ. Na čele každej pracovnej skupiny sú dvaja spolupredsedovia volení členmi pracovnej skupiny, avšak podmienkou je, že jeden spolupredseda predstavuje vždy štátny orgán a druhý spolupredseda neštátnu sféru. Tento model spolupredsedníctva pracovných skupín je kľúčový z hľadiska vytvárania partnerstva medzi štátnym a neštátnym sektorom vo verejnej debate o EÚ. 
Najvyšším orgánom NK je predsedníctvo menované ex offo. Predsedom NK je podpredseda vlády SR pre európske záležitosti, ľudské práva a menšiny. Členmi predsedníctva sú minister zahraničných vecí SR, predseda Výboru pre európske záležitosti NR SR, predseda Zahraničného výboru NR SR, predseda Združenia miest a obcí Slovenska, predseda Konferencie predsedov samosprávnych krajov, prezident Združenia podnikateľov Slovenska a predseda Správnej rady Slovenskej spoločnosti pre zahraničnú politiku. Štruktúra predsedníctva je koncipovaná v súlade s princípom partnerstva medzi štátnym a neštátnym sektorom a zároveň tak, aby v ňom boli zastúpení predstavitelia exekutívy, legislatívy, samosprávy, podnikateľského sektora a mimovládnych organizácií. Predsedníctvo zvoláva plenárne zasadnutie NK, ktoré sa koná najmenej dvakrát ročne. Plenárne zasadnutie NK hodnotí činnosť pracovných skupín a rokuje o strategických otázkach, ktoré presahujú agendu sektorovo zameraných politík EÚ.       
Administratívne a odborné zabezpečenie činnosti NK poskytuje Slovenská spoločnosť pre zahraničnú politiku (SFPA) v spolupráci s Výskumným centrom SFPA, n. o., MZV SR a Úradom vlády SR. Hlavným koordinátorom činnosti NK je výkonný riaditeľ SFPA a programoví koordinátori. SFPA je kontaktným miestom pre všetkých záujemcov o činnosť NK a slúži ako servisné miesto pre predsedníctvo NK, predsedov pracovných skupín a členov NK. SFPA prevádzkuje osobitnú internetovú stránku NK (www.eurokonvent.sk), ktorá obsahuje pravidelne doplňované informácie o činnosti NK.
NK je otvorené diskusné fórum s dvoma typmi členstva: individuálne a kolektívne. Členom NK sa môže stať občan SR alebo organizácia zaregistrovaná v SR. Jedinou podmienkou je prihlásenie sa za člena na sekretariáte SFPA s uvedením pracovnej skupiny, resp. pracovných skupín, na ktorých práci  sa chce záujemca podieľať. Automaticky je zaradený do príslušnej pracovnej skupiny a dostáva všetky podkladové materiály a pozvánky na jej rokovania. Na plenárne zasadnutia NK dostávajú pozvanie všetci členovia NK. Členstvo v NK je dobrovoľné. Ukončenie členstva a vyradenie z evidencie členov NK je potrebné oznámiť na sekretariáte SFPA.   
NK dnes predstavuje jedinečný model inštitucionalizovanej a tematicky štruktúrovanej  celospoločenskej diskusie o otázkach vyplývajúcich z členstva SR v EÚ, ktorý je výnimočný i v širšom medzinárodnom porovnaní.  

2. Činnosť Národného konventu o EÚ v roku 2004 
Nová koncepcia činnosti NK preukázala svoju opodstatnenosť a začala sa v roku 2004 úspešne realizovať vďaka podpore vlády SR, ktorú projekt NK získal v rámci programu „Informačné aktivity vlády SR pre obyvateľov SR pred vstupom do EÚ – druhá fáza“ (materiál bol schválený vládou SR dňa 10. decembra 2003). 
NK začal  svoju činnosť vo februári 2004. V súlade so schválenou novou koncepciou činnosti NK bolo vytvorených 9 vyššie uvedených pracovných skupín podľa jednotlivých sektorových a spoločných politík EÚ. V období február – apríl 2004 boli konštituované pracovné skupiny vrátane volieb ich spolupredsedov. Celkovo sa v období február - december 2004 uskutočnilo 36 zasadnutí pracovných skupín a 2 plenárne zasadnutia NK vrátane regionálnych zasadnutí pracovných skupín v mestách Nitra, Liptovský Mikuláš, Žilina, Zvolen, Prešov, Trenčín a Komárno. Do práce v pracovných skupinách sa zapojilo viac než 450 predstaviteľov z rôznych sfér verejného života. Závery činnosti pracovných skupín sú zhrnuté v 15 politických odporúčaniach o pozíciách SR ku konkrétnym agendám EÚ, texty ďalších 4 odporúčaní sú v štádiu spracovania a schvaľovania v pracovných skupinách. Odporúčania boli distribuované na cca 700 adries vrátane poslancov NR SR, ministerstvá, zastúpenie SR v EÚ, VÚC, mimovládne organizácie, firmy, médiá a pod. 
K vrcholným momentom činnosti NK v roku 2004 patrili dve plenárne zasadnutia NK. Prvé plenárne zasadnutie malo výnimočný slávnostný charakter, keďže sa konalo v deň vstupu SR do EÚ 1. mája 2004 priestoroch NR SR na Župnom námestí. Prítomných bolo takmer 300 hostí zo Slovenska a zahraničia. Slávnostný prejav pri príležitosti vstupu SR do EÚ predniesol prvý prezident SR Michal Kováč. S príhovormi vystúpili predseda vlády Mikuláš Dzurinda, podpredseda vlády Pál Csáky, predseda Ústavného súdu Ján Mazák, minister zahraničných vecí Eduard Kukan, predseda Zahraničného výboru NR SR Ján Figeľ, predsedníčka Výboru NR SR pre európsku integráciu Monika Beňová, pomocný biskup Košickej arcidiecézy Mons. Stanislav Stolárik, predseda SAV Štefan Luby, predsedníčka Krajského grémia tretieho sektora Prešovského samosprávneho kraja Juliana Hajduková a ďalší predstavitelia verejného života. Plenárne zasadnutie NK 1. mája 2004 patrilo k vrcholným akciám konaným v SR pri príležitosti vstupu do EÚ.
Druhé plenárne zasadnutie NK sa konalo 8. novembra 2004 v kongresovej sále MZV SR a bolo venované najmä hodnoteniu činnosti pracovných skupín od februára 2004. V prvej časti programu predniesli hlavné príhovory podpredseda vlády SR Pál Csáky, minister zahraničných vecí Eduard Kukan, predseda Ústavného súdu SR Ján Mazák a člen Európskej komisie Ján Figeľ. Hlavnou témou ich vystúpení bol návrh zmluvy zakladajúcej ústavu pre Európu. V druhej časti predsedovia všetkých deviatich pracovných skupín prezentovali činnosť pracovných skupín vrátane odporúčaní, ktoré pracovné skupiny vypracovali ku konkrétnym prejednaným otázkam v rámci svojho tematického zamerania.  
Aktivity NK v roku 2004 boli financované predovšetkým z podpory vlády SR vo výške 1 milión Sk, ktorá bola vyčlenená na tento projekt v rámci programu „Informačné aktivity vlády SR pre obyvateľov SR pred vstupom do EÚ – druhá fáza“. Ďalším zdrojom príjmov bol fundraising SFPA na podporu NK v súkromnom sektore. Vďaka fundraisingu sa podarilo získať ďalších 1 050 000 Sk (jeden milión päťdesiat tisíc slovenských korún) na aktivity NK. Projekt podporili: Transpetrol, Slovak Telecom, Hewlett–Packard, Slovintegra, Slov Air a Nadácia ANO regiónom. K realizácii aktivít NK prispela i Nadácia Friedricha Eberta, ktorá prefinancovala náklady spojené s účasťou zahraničných expertov na jednotlivých podujatiach NK vrátane nákladov na tlmočenie.
V slovenských médiách sme v roku 2004 zaznamenali 101 informačných výstupov v 34 médiách, ktoré informovali o činnosti NK. V celoslovenských denníkoch bolo publikovaných 31 článkov, ktoré informovali o práci NK alebo obsahovali zmienku o NK (Hospodárske noviny, Sme, Národná obroda, Nový deň, Roľnícke noviny a Pravda). Spolu 15 regionálnych novín zverejnilo 36 informačných výstupov o NK (napr. Trenčianske noviny, Prieboj, Považský obzor, Prešovský denník Korzár, Žilinské noviny, Nový život Turca a pod.). V štyroch týždenníkoch bolo zverejnených 6 článkov o aktivitách NK (Domino fórum, Formát, Slovo a Trend). Tri celoplošné televízie (TV Markíza, STV 1 a TA 3) zverejnili spolu 4 spravodajské materiály o NK. Dve rozhlasové stanice (Rádio Slovensko a Twist) pripravili 13 spravodajských materiálov o NK. 11 článkov bolo zverejnených na internetových 4 portáloch slovenských médií (Markíza.sk, Hnonline.sk, Profini.sk a Mediaportal.sk).

3. Rozvojový plán a aktivity v roku 2005 
V prvej polovici roka 2005 boli zasadnutia pracovných skupín venované téme “Ústavná zmluva EÚ – dôsledky jej implementácie pre jednotlivé sektory.” V apríli 2005 sa uskutočnili riadne zasadnutia 5 pracovných skupín (PS I, IV, V, VI, XI). Štyri pracovné skupiny zrealizovali na túto tému on-line diskusiu. Vyvrcholením diskusie Národného konventu o EÚ o Ústavnej zmluve bolo plenárne zasadnutie, ktoré sa uskutočnilo v rámci konferencie Európske fórum 2005: Ústavná zmluva pre Európu – prečo áno,
prečo nie. Konferenciu usporiadal podpredseda vlády SR Pál Csáky dňa 9. 5. 2005.
Druhá polovica zasadnutí NK o EÚ v roku 2005 sa uskutoční na jeseň, so začiatkom v druhej polovici septembra. Zasadnutia budú venované prioritným témam špecifikovaným nižšie v texte, najmä finančnému rámcu na roky 2007 - 13. Plenárne zasadnutie je plánované na začiatok decembra a malo by sa venovať témam “Vývoj EÚ po odmietnutí Ústavnej zmluvy” a “Priority EÚ so zameraním na finančný rámec 2007 - 13.” Pozvaným hosťom podujatia je britský minister pre Európu Dougles Alexander.    

Vychádzajúc z doterajších skúsenosti pri realizovaní projektu, je potrebné v jesennom období zohľadniť zmeny s cieľom skvalitniť činnosť NK a zvýšiť jeho spoločenský dosah a to najmä rozšírením spolupráce s Národnou radou SR.
Základom úspešného rozvoja činnosti NK v roku 2004 a 2005 bola spolupráca s Úradom vlády SR, Ministerstvom zahraničných vecí SR a ďalšími rezortmi. Spolupredsedom každej pracovnej skupiny je predstaviteľ exekutívy, ktorý má na starosti príslušnú agendu v rezorte. Určitú rezervu a zároveň potenciál pre ďalší rozvoj aktivít NK predstavuje spolupráca s Národnou radou SR a poslancami. V tomto smere SFPA iniciovala stretnutie s čelnými predstaviteľmi NR SR (uskutočnilo sa stretnutie s predsedom NR SR p. Hrušovským a predsedom Výboru pre európske záležitosti p. Mikušom). Nový kompetenčný zákon, ktorý upravuje vzťah medzi predstaviteľmi vlády SR a NR SR (najmä Výborom pre európske záležitosti NR SR) vybalansoval existujúcu nerovnováhu v inštitucionálnom riešení zodpovednosti za európsku agendu v SR. Avšak pokiaľ má Výbor pre európske záležitosti NR SR spĺňať kvalitne svoju funkciu, nevyhnutne potrebuje na svoje fungovanie nielen materiálnu, ale najmä informačnú infraštruktúru a expertné služby. Vzhľadom na obmedzené kapacity Parlamentného inštitútu, ktorý prvý prichádza do úvahy ako servisné odborné stredisko pre členov výboru, ponúka NK o EÚ vhodnú pôdu na zabezpečenie prísunu expertných informácií pre poslancov z jednotlivých pracovných skupín NK. Zároveň predstavuje platformu, ktorá umožňuje výmenu pohľadov, vysvetlenie zásadných postojov a následnú argumentáciu medzi členmi exekutívy a legislatívy v dostatočnom časovom predstihu (skôr než sa vládne stanovisko alebo návrh zákona dostane do parlamentu).   

Prioritné témy 

Z hľadiska zamerania obsahu diskusie o EÚ v roku 2005, prioritnými témami pre podujatia v rámci NK sú nasledujúce témy:

a)	Zmluva  o Ústave pre Európu
Témou ústavnej zmluvy sa v roku 2005 zaoberala každá z pracovných skupín. Každá skupina prediskutovala najmä dosahy prijatia ústavnej zmluvy na sektorovú, resp. spoločnú politiku EÚ a dosahy na príslušnú oblasť v SR. Plenárne zasadnutie NK v roku 2005 sa venovalo iba diskusii o ústavnej zmluve. Spolupredsedovia pracovných skupín na ňom prezentovali hodnotenia a odporúčania svojich pracovných skupín k ústavnej zmluve. Vďaka štruktúre NK sa tak podarilo vytvoriť predpoklady pre kvalitnú a všestrannú diskusiu o ústavnej zmluve ako celku, najmä o jej dosahoch na sektorové politiky. Prínosom NK v tejto diskusii bolo najmä to, že sa debata posunula z predchádzajúcej veľmi zjednodušenej roviny o tom, či ústavná zmluva mení EÚ na superštát alebo nie, do veľmi konkrétnych oblastí. Prirodzene, ústavná zmluva bude kľúčovou témou práce PS VII. Inštitucionálne reformy počas celého nasledujúceho obdobia. V rámci NK sme tak zorganizovali 10 podujatí venovaných ústavnej zmluve (9 zasadnutí PS plus 1 plenárne zasadnutie NK) v priebehu roku 2005. 

b) Finančná perspektíva EÚ na roky 2007 - 2013
Nová finančná perspektíva predstavuje ďalšiu kľúčovú tému roka 2005, keďže  ovplyvní fungovanie EÚ, ale aj realizáciu politík jednotlivých členských štátov na obdobie ďalších šiestich rokov. Diskusia o finančnom rámci v samotnej EÚ predstavuje jeden z najťažších politických zápasov, a preto je pre úspech a obhájenie priorít SR nevyhnutná dôkladná príprava založená na silných argumentoch. Každá pracovná skupina venuje tejto téme jedno zo zasadnutí v jesennom období roka 2005. Cieľom pracovných skupín bude identifikovať priority Slovenskej republiky v jednotlivých oblastiach (politikách EÚ) najmä vzhľadom na pripravované reformy v rámci EÚ (ďalšia reforma spoločnej poľnohospodárskej politiky, politiky životného prostredia, oblasti migračnej a azylovej politiky, ďalšieho rozširovania EÚ a pod.). Vláda SR a poslanci NR SR tak získajú zdroj argumentov pre presadzovanie záujmov SR v EÚ v tejto kľúčovej otázke.   
Ostatné zasadnutia pracovných skupín sa budú venovať priebežnej aktuálnej agende v rámci svojho zamerania. 

4.	Rozvojový plán aktivít NK o EÚ na roky 2006-2008
Národný konvent o Európskej únii predstavuje jedinečné diskusné forum, ktoré má slúžiť ako pôda, na ktorej majú zástupcovia štátnej správy, samosprávy, odborných združení, akademickej obce a zainteresovaná verejnosť možnosť vymeniť si názory a informácie o aktuálnom dianí v EÚ a vyjadriť sa k strategickým dokumentom (pripomienkovať ich). Vzhľadom na poslanie NK o EÚ je preto veľmi dôležité, aby si konvent zachoval svoju flexibilitu a pružne reagoval na agendu a témy, ktoré sa na európskej pôde vyskytnú počas nasledujúcich dvoch rokov. V nádväznosti na to nechceme špecifikovať záväzné témy, aj keď sa už dnes dá predpokladať, že aj v nasledujúcom období sa bude NK o EÚ zaoberať osudom EÚ, jej inštitucionálnym usporiadaním a fungovaním spoločných a koordinovaných politík po odmietnutí Ústavnej zmluvy. NK by sa mal taktiež venovať nadčasovej téme jazykovej politiky v EÚ (špecifikovaná nižšie).

Vychádzajúc z doterajších skúsenosti pri realizovaní projektu, je potrebné zohľadniť nasledujúce zmeny s cieľom skvalitniť činnosť NK a zvýšiť jeho spoločenský dosah:

a) zvýšiť počet pracovných skupín zo súčasných 9 na 11
Je potrebné zvážiť transformáciu pracovnej skupiny č. III. Doprava a životné prostredie a č. V. Spravodlivosť a vnútorné záležitosti. Obsahový záber obidvoch skupín je obrovský a každá zo skupín zlučuje predstaviteľov z viacerých rozdielnych oblastí verejného života. Vzhľadom na obmedzený počet zasadnutí pracovných skupín vznikajú problémy so stanovením agendy ich rokovania. Účelné by bolo rozdeliť obidve pracovné skupiny a namiesto súčasných dvoch zriadiť štyri pracovné skupiny následovne: PS. III – Doprava; PS. X – Životné prostredie, PS V. Spravodlivosť a PS. XI – Vnútorné záležitosti. V nasledujúcich rokoch by tak fungovalo 11 pracovných skupín NK. Samozrejme, vzhľadom na aktuálny vývoj a potreby by počet skupín nebol fixný. Pokiaľ by sa ukázalo, že niektorá z pracovných skupín stratila svoju opodstatnenosť, príp. by vzišla požiadavka na obsiahnutie novej agendy v rámci NK o EÚ, počet skupín by sa po konzultácii s ÚV SR a MZV SR upravil. Celkovo počíta predkladaný projekt s realizáciou 66 stretnutí pracovných skupín a 2 plenárnych zasadnutí NK o EÚ v každom roku fungovania, za predpokladu, že namiesto 9 pracovných skupín bude zriadených jedenásť. Takmer jedna štvrtina všetkých zasadnutí sa uskutoční v regiónoch Slovenska, čím projekt prispeje k posilneniu regionálnej dimenzie debaty o EÚ a informovanosti verejnosti. 

b) udržať počet zasadnutí pracovných skupín na súčasných štyrikrát ročne
Vychádzajúc v ústrety požiadavkám členov pracovných skupín a s cieľom umožniť im reagovať na dynamický vývoj politík EÚ a zaujímať stanoviská k pozíciám SR, bolo by potrebné, aby počet zasadnutí pracovných skupín vzrástol zo súčasných štyroch zasadnutí ročne na šesť zasadnutí ročne. 

c) zriadiť pozíciu interného experta pre každú pracovnú skupinu
Agenda rokovaní každej z pracovných skupín si vyžaduje maximálne odborný a profesionálny prístup. V snahe skvalitniť priebeh zasadnutí ako aj konečné výstupy z pracovných skupín (politické odporúčania) je žiaduce zriadiť stálu funkciu interného experta pracovnej skupiny – odborníka v danej problematike, ktorého úlohou by bolo – 1) informovať členov skupiny a spolupredsedov o aktuálnych témach (vyvíjajúcej sa agende EÚ v rámci zamerania pracovnej skupiny); 2) odporúčať podkladové materiály pre rokovanie pracovnej skupiny na určitú tému a 3) vypracovávať dôvodovú správu k odporúčaniam. Keďže pôjde o časovo a najmä odborne náročnú prácu, táto funkcia by mala byť honorovaná v závislosti od výkonu interného experta a počte realizovaných rokovaní pracovných skupín vrátane pripravených odporúčaní.

d) zriadiť na základe PS IX. Jazyková politika v EÚ odborný riešiteľský tím pre prípravu dokumentu „Jazykovo-politická stratégia SR“ ako členského štátu EÚ.
Z doterajších skúseností z činnosti Národného konventu o EÚ v roku 2004 možno konštatovať, že 9. pracovná skupina (PS) pre jazykovú politiku v zjednocujúcej sa Európe sa zaoberá problematikou, ktorá je nadrezortná a priamo sa týka všetkých pracovných skupín NK, t. j. všetkých oblastí celého európskeho integračného procesu a každého občana. Táto PS ako jediná zo všetkých PS Národného konventu  nemá za sebou inštitucionálne zázemie, ktoré by vytváralo predpoklady pre tvorivé napĺňanie odporúčaní, ktoré 9. PS predložila v októbri 2004. V súčasnosti 9. PS pre jazykovú politiku, ktorej členmi sú odborníci z rôznych inštitúciípredstavuje odbornú diskusnú platformu v jazykovej oblasti, ale nemá možnosť bez materiálnych predpokladov systematicky ďalej rozpracovávať predložené návrhy, pripravovať koncepčné a strategické materiály na rokovanie kompetentných orgánov SR. V SR sa jazykovej medzinárodnej komunikácii v EÚ, resp. príprave jazykovej politiky SR ako členskej krajiny EÚ nevenuje zatiaľ systematicky žiadna inštitúcia, ktorá by dokázala pripraviť návrhy, ktoré by tvorili podklady na rokovanie vlády SR a NR SR.  

Vytvorený riešiteľský tím by vychádzal pri príprave strategického dokumentu SR v tejto politicky citlivej oblasti z odporúčaní 9. PS pre jazykovú politiku v EÚ, ktoré hodnotil podpredseda vlády SR pre európsku integráciu, ľudské práva a menšiny ako veľmi dôležité a vyjadril im podporu vo svojom liste zo 16. 12. 2004 adresovanom spolupredsedom tejto pracovnej skupiny.

Prioritné témy na roky 2006-8:
1.	Diskusia o ďalšom inštitucionálnom usporiadaní a politickom smerovaní Európskej únie po odmietnutí ústavnej zmluvy Francúzskom a Holandskom.
2.	Pokračovanie v diskusii o finančnom rámci EÚ na roky 2007-13.
3.	Kohézna politika vrátane nástrojov Kohézneho fondu a štrukturálnych fondov.
4.	Hodnotenie Európskej únie ako zahraničnopolitického aktéra v súvislosti so zahraničnopolitickými prioritami SR, t. j. vzťahy s Ukrajinou a krajinami západného Balkánu.
5.	Príprava SR na vstup do schengenského priestoru.
6.	Príprava SR na prijatie eura.
7.	Európske záležitosti a Slovensko. Analýza z pohľadu horizontálneho a sektorálneho.   
8.	Príprava jazykovo-politickej stratégie SR ako členského štátu EÚ 
Okrem prioritných tém sa každá z pracovných skupín bude priebežne venovať aktuálnej agende Európskej únie v jednotlivých politických oblastiach z pohľadu Slovenska ako členského štátu EÚ.

5.	Rozpočet
ORIENTAČNÝ FINANČNÝ PLÁN NK O EÚ NA ROKY 2006-2008 
					
Výhľadovo by zo štátneho rozpočtu nad rámec výdavkovej kapitoly Úradu vlády SR mala byť vyčlenená v rokoch 2006-2008 každoročne suma vo výške 3 000 000 Sk.
Plánovaný rozpočet NK o EÚ na roky 2006-8
Text	1 podujatie	Spolu na 2 podujatia	
Plenárne zasadnutie 60 účastníkov + 1 zahr. Hosť	 	 	
Prenájom priestorov /kongresová sála MZV SR/	0,00	0,00	
Ubytovanie 2 noci /zahraničný hosť/	12 000,00	24 000,00	
Obed /10 vybraných osôb plus 1 zahraničný hosť/	10 000,00	30 000,00	
Cestovné zahraničný hosť /letenka, taxi/	0,00	0,00	
Občerstvenie	10 000,00	20 000,00	
Usporiadanie tlačovej konferencie	500,00	1 000,00	
Prenájom techniky	12 000,00	36 000,00	
Tlmočník /2 tlmočníci/	9 000,00	18 000,00	
Expertná príprava, záznam, spracovanie a distribúcia výstupov /4 ľudia/	30 000,00	60 000,00	
Spolu	83 500,00	189 000,00	

Text	1 skupina	11 skupín, 4 krát za rok	
Zasadnutie pracovnej skupiny v Bratislave /11 skupín, každá 4 x do roka, 20 účastníkov/	 	 	
Cestovné - päť účastníkov z regiónov	3 000,00	132 000,00	
Ubytovanie 1noc x 5 účastníkov z regiónov	7 500,00	330 000,00	
Občerstvenie	1 000,00	44 000,00	
Prenájom priestorov / knižnica SFPA/	0,00	0,00	
Kancelárske potreby	1 000,00	44 000,00	
2 x do roka zahraničný expert / cestovné, ubytovanie, strava/ 	30 000,00	60 000,00	
Usporiadanie tlačovej konferencie	1 000,00	44 000,00	
Tlmočník	3 500,00	154 000,00	
Expertná príprava, záznam, spracovanie a distribúcia výstupov	15 000,00	120 000,00	
Spolu	62 000,00	928 000,00	
Honorár vedúceho pracovnej skupiny mesačne 2 000,-	 	24 000,00	
Spolu	62 000,00	952 000,00	
			
Text	1 skupina	11 skupín, 2 krát za rok	
Zasadnutie pracovnej skupiny v krajských mestách /11skupín, každá 2 x do roka, 20 účastníkov/	 	 	
Cestovné - päť účastníkov z Bratislavy	3 000,00	66 000,00	
Ubytovanie 1noc x 5 účastníkov z Bratislavay	7 500,00	165 000,00	
Občerstvenie	1 000,00	22 000,00	
Prenájom priestorov 	2 000,00	44 000,00	
Usporiadanie tlačovej konferencie	1 000,00	22 000,00	
Kancelárske potreby	1 000,00	22 000,00	
Expertná príprava, záznam, spracovanie a distribúcia výstupov	15 000,00	330 000,00	
Spolu	30 500,00	671 000,00	
			
Text	mesačne	ročne	
Celkové náklady na Konvent	 	 	
Plenárne zasadnutia 	 	189 000,00	
Zasadnutia pracovných skupín v Bratislave	 	952 000,00	
Zasadnutia pracovných skupín v krajskych mestach	 	671 000,00	
Honorár 2 koordinátorov	60 000,00	720 000,00	
Honorár odborného asistenta	9 000,00	108 000,00	
Honorár výkonného asistenta	5 000,00	60 000,00	
Réžijné náklady	 	 	
Prenájom kancelárskych priestorov	9 000,00	108 000,00	
Telekomunikačné náklady	8 000,00	96 000,00	
Udržiavanie internetovej stránky	4 000,00	48 000,00	
Kancelárske potreby, poštovné, oprava a udržiavanie techniky	4 000,00	48 000,00	
 	 	3 000 000,00